ศึกสองนางพญา
วานนี้เป็นอีกวันที่ “โมนิก้า” ได้ยินเพื่อนพ้องน้องพี่เม้าท์ถึงเรื่อง “มิสแกรนด์” ภายใต้การกุมบังเหียนของ “เจ๊ไก่” (ณวัฒน์) กันอย่างสนุกสนาน
วานนี้เป็นอีกวันที่ “โมนิก้า” ได้ยินเพื่อนพ้องน้องพี่เม้าท์ถึงเรื่อง “มิสแกรนด์” ภายใต้การกุมบังเหียนของ “เจ๊ไก่” (ณวัฒน์) กันอย่างสนุกสนาน
27 ต.ค. 2565

วานนี้เป็นอีกวันที่ “โมนิก้า” ได้ยินเพื่อนพ้องน้องพี่เม้าท์ถึงเรื่อง “มิสแกรนด์” ภายใต้การกุมบังเหียนของ “เจ๊ไก่” (ณวัฒน์) กันอย่างสนุกสนาน เพราะเด็กในสังกัดอย่างน้อง “อิงฟ้า” ทะลุเข้ารอบไฟนอลแบบสบาย ๆ ก่อนจะคว้าตำแหน่งรองอันดับ 1 “มิสแกรนด์ อินเตอร์เนชั่นแนล 2022” ไปครองอย่างสมบูรณ์แบบนั้น มันกลายเป็น “ทอล์กออฟเดอะทาวน์” ที่ทำให้พวกผู้หญิงอย่างอีฉันต้องยึดคติ “ผู้หญิงอย่าหยุดสวย” ไงละคะ
เนื่องจากความสวยเป็นสิ่งที่ทำให้เกิด “First Impression” และนำมาสู่เรื่องราวดี ๆ มากมาย โดยเฉพาะความฮอตของมิสแกรนด์ไทยแลนด์ ก็ทำให้ “เจ๊ไก่” เคยประกาศศักดาความยิ่งใหญ่ด้วยการวางแผนเอาบริษัทเข้าตลาดหุ้น ซึ่งเป็นอีกช็อตที่เรียกเสียงฮือฮาให้กับวงการตลาดหุ้นตั้งแต่ต้นปี “โมนิก้า” จึงต้องกระโดดเข้ามาผสมโรงกับเขาด้วยคน เพราะมันเป็นเรื่องที่ใกล้ตัวมากขึ้นเรื่อย ๆ เจ้าค่ะ
ที่สำคัญคือ ความตื่นเต้นของ “โมนิก้า” ยังไม่ทันจางหายไปกับกาลเวลา ก็มีเรื่องตื่นเต้นใหม่เข้ามาในเวลาไล่เรี่ยอีก เพราะหัวเรือใหญ่ของ JKN ก็โชว์ความยิ่งใหญ่แห่งเวทีนางงามด้วยเช่นกัน เนื่องจาก “เจ๊แอน” ประกาศทุ่มเงิน 800 ล้านบาท เพื่อทำการเทกโอเวอร์บริษัทที่ถือลิขสิทธิ์ “มิสยูนิเวิร์ส” จึงทำให้บริษัทของเจ๊กลายเป็นคนที่คุมเวทีนางงามทั่วโลกไปโดยปริยายนะจะบอกให้
ประเด็นดังกล่าวทำให้โมเมนตัมของคนช่างเม้าท์พลิกกลับมาอยู่ที่ “เจ๊แอน” ในบัดดล และทำให้หลายคนอยากเจอตัวแม่ขึ้นมาในทันที เพราะเรื่องนี้เกี่ยวข้องกับการ “โกอินเตอร์” และยังเกี่ยวโยงกับ “กำไร” ของบริษัทในอนาคตเต็ม ๆ และผลดังกล่าวก็ทำให้หุ้นพุ่งขึ้นมาปิดที่ 4.46 บาท บวกไป 0.66 บาท หรือขึ้นไป 17.35% ด้วยมูลค่าการซื้อขาย 1.27 พันล้านบาท อย่างร้อนแรงพะย่ะค่ะ
งานนี้เลยมีลูกอีช่างเผือกตั้งข้อสังเกตว่า ก่อนหน้านี้ “เจ๊ไก่” ซึ่งเป็นหัวเรือใหญ่เคยเปรยเป็นนัยในลักษณะจะดัน “มิสแกรนด์” เข้าตลาดปลายปี แต่จนป่านนี้ยังไม่มีข่าวสารออกมาเป็นทางการว่าตอนนี้ถึงขั้นไหน? “โมนิก้า” จึงขออธิบายสั้น ๆ ว่า โดยปกติทั่วไปจะเริ่มต้นจากการตั้ง FA เพื่อเข้ามาเคลียร์หลังบ้าน ต่อจากนั้นจะเข้าสู่โหมดยื่นไฟลิ่งเมื่อทุกอย่างพร้อมสรรพ ถัดจากนั้นก็รอวันนับหนึ่งไฟลิ่งอย่างเป็นทางการนะจ๊ะ
สถานการณ์ข้างต้นเป็นเรื่องที่ “โมนิก้า” อยากให้สำเร็จโดยเร็ว เพราะจะทำให้ทั้ง 2 เวทีขาอ่อนมาประชันที่ตลาดหุ้นแบบเต็มตัว ซึ่งจะได้รู้กันไปเลยว่า “ไผเป็นไผ” และทำให้ผู้หญิงอย่างอีฉันได้ลุ้นทั้ง “ตัวนางงาม” และ “ราคาหุ้น” ไปพร้อมกัน! โดยเรื่องนี้จะมีตัวตัดสินอยู่ที่ “สปอนเซอร์” ของใครมากกว่ากัน และหลังเสร็จงานแต่ละเวทีใครเหลือ “กำไรเยอะ” กว่ากัน..แค่คิดก็มันแล้วจ้า
ส่วนรายที่เป็นประเด็นให้โลกต้องอึ้ง “โมนิก้า” คงมองไปที่ข่าวลือที่เกิดขึ้นกับ OR เพราะเขาเม้าท์ในทำนองที่ว่า มหาดไทยเตรียมเก็บภาษีถนนในปั๊มน้ำมัน? และเรื่องนี้ก็กระทบกับตัวเลขกำไรของบริษัทเต็ม ๆ เดี๊ยนเลยอยากให้แฟนคลับตามสืบกันสักหน่อยว่า การทรุดตัวของราคาหุ้นลงมาปิดที่ระดับ 24.70 บาท ลบไป 1.05 บาท หรือลงไป 4.10% ด้วยมูลค่าการซื้อขาย 1.87 พันล้านบาท มันมาจากเรื่องนี้จริงอ๊ะป่าว?
คล้ายกับสถานการณ์ที่เกิดขึ้นกับหุ้น DITTO และ TEAMG ก็มีเสียงร่ำลือหนาหูออกมาตลอดทั้งวันว่า “เฮียฮง” เป็นคนที่รินหุ้นออกมาตั้งแต่เช้าจรดเย็น โดยเฉพาะสเต็ปการโยนออกมาในแต่ละไม้ มันทำให้หน้าเฮียลอยมาแต่ไกลกันเลยทีเดียว “โมนิก้า” ถึงอยากให้นักเล่นดูการโรยตัวลงมาปิดที่ 73.50 บาท ลบไป 2.50 บาท หรือลงไป 3.30% ด้วยมูลค่าการซื้อขาย 878 ล้านบาท ทั้งที่ช่วงเช้าพุ่งขึ้นไปถึงระดับ 80 บาท และรายหลังที่ทรุดฮวบลงมาปิดที่ 16.50 บาท ลบไป 1.70 บาท หรือลงไป 9.35% ด้วยมูลค่าการซื้อขาย 370 ล้านบาท มันใช่ฝีมือเฮียไหมเอ่ย?
ตบท้ายกันที่ควันหลงเรื่องการลาออกของเฮีย “ทศพร” ซึ่งนั่งในตำแหน่งประธานกรรมการให้กับปตท.กันสักหน่อย เพราะนี่ก็ปาเข้าไปครึ่งเดือน แต่อาเฮียก็ยังเงียบกริบ ไม่มีการเคลื่อนไหวใด ๆ ทั้งสิ้น “โมนิก้า” จึงอยากให้ผู้ถือหุ้นช่วยกันตามหาเฮียรายนี้กันสักหน่อย เพราะเดี๊ยนรับพฤติกรรมของเฮียไม่ได้จริง ๆ แถมทุกวันนี้ยังมีอาการงง ๆ กับเรื่องที่เกิดขึ้นว่า อิหยังวะ!